בס"ד אלול התשע"ב
חומש במדבר

חומש במדבר נקרא בפי חז"ל 'חומש הפקודים'.
הוא נקרא כך על שם שני המפקדים המתוארים בו בחלקים השונים של הספר. בשנה השנייה ובשנת הארבעים לצאתם ממצרים. 

חומש במדבר כהמשכו של חומש שמות ושל חומש ויקרא[התלמיד נדרש לדעת מדוע החומש נחשב המשכם של קודמיו אבל איננו חייב לזכור את ההוכחות בכתובים עצמם]
כפי שנראה להלן חלקו הראשון של חומש במדבר בני ישראל חונים למרגלות הר סיני, המשכן עומד על תלו, והוא מתרחש במהלך החודש הראשון והשני לצאת בני ישראל ממצרים (עד תאריך כ' באייר בו החל מסעם של בני ישראל לארץ ישראל):

במדבר א, א: "וַיְדַבֵּר ה' אֶל מֹשֶׁה בְּמִדְבַּר סִינַי בְּאֹהֶל מוֹעֵד בְּאֶחָד לַחֹדֶשׁ הַשֵּׁנִי בַּשָּׁנָה הַשֵּׁנִית לְצֵאתָם מֵאֶרֶץ מִצְרַיִם לֵאמֹר"

חנוכת המשכן מתוארת בחומש במדבר בחלקו הראשון של הספר בפרק ז:

במדבר ז, א ואילך: "וַיְהִי בְּיוֹם כַּלּוֹת מֹשֶׁה לְהָקִים אֶת הַמִּשְׁכָּן וַיִּמְשַׁח אֹתוֹ וַיְקַדֵּשׁ אֹתו וְאֶת כָּל כֵּלָיו ואֶת הַמִּזְבֵּחַ וְאֶת כָּל כֵּלָיו וַיִּמְשָׁחֵם וַיְקַדֵּשׁ אֹתָם"וגו'

חומש שמות מסתיים בהקמת המשכן בא' ניסן של השנה השנייה לצאת ישראל ממצרים ובהשראת שכינה על ישראל:

שמות מ, יז: "וַיְהִי בַּחֹדֶשׁ הָרִאשׁוֹן בַּשָּׁנָה הַשֵּׁנִית בְּאֶחָד לַחֹדֶשׁ הוּקַם הַמִּשְׁכָּן"

שמות מ, לד-לז: "וַיְכַס הֶעָנָן אֶת אֹהֶל מוֹעֵד וּכְבוֹד ה' מָלֵא אֶת הַמִּשְׁכָּן [...] וּבְהֵעָלוֹת הֶעָנָן מֵעַל הַמִּשְׁכָּן יִסְעוּ בְּנֵי יִשְׂרָאֵל בְּכֹל מַסְעֵיהֶם. וְאִם לֹא יֵעָלֶה הֶעָנָן וְלֹא יִסְעוּ עַד יוֹם הֵעָלֹתוֹ"


חומש ויקרא מתרחש אף הוא למרגלות הר סיני:

ויקרא ז, לז-לח: "זֹאת הַתּוֹרָה לָעֹלָה לַמִּנְחָה וְלַחַטָּאת וְלָאָשָׁם וְלַמִּלּוּאִים וּלְזֶבַח הַשְּׁלָמִים: אֲשֶׁר צִוָּה ה' אֶת מֹשֶׁה בְּהַר סִינָי בְּיוֹם צַוֹּתוֹ אֶת בְּנֵי יִשְׂרָאֵל לְהַקְרִיב אֶת קָרְבְּנֵיהֶם לַה' בְּמִדְבַּר סִינָי"

ויקרא כה, א: "וַיְדַבֵּר ה' אֶל מֹשֶׁה בְּהַר סִינַי לֵאמֹר"

ויקרא כז, לד: "אֵלֶּה הַמִּצְוֹת אֲשֶׁר צִוָּה ה' אֶת מֹשֶׁה אֶל בְּנֵי יִשְׂרָאֵל בְּהַר סִינָי"

בחומש ויקרא נזכרת גם חנוכת המשכן בסיפור נדב ואביהוא:

ויקרא ט, א: "וַיְהִי בַּיּוֹם הַשְּׁמִינִי קָרָא מֹשֶׁה לְאַהֲרֹן וּלְבָנָיו וּלְזִקְנֵי יִשְׂרָאֵל"

ויקרא י, א-ב: "וַיִּקְחוּ בְנֵי אַהֲרֹן נָדָב וַאֲבִיהוּא אִישׁ מַחְתָּתוֹ וַיִּתְּנוּ בָהֵן אשׁ וַיָּשִׂימוּ עָלֶיהָ קְטֹרֶת וַיַּקְרִבוּ לִפְנֵי ה' אֵשׁ זָרָה אֲשֶׁר לֹא צִוָּה אֹתָם: וַתֵּצֵא אֵשׁ מִלִּפְנֵי ה' וַתֹּאכַל אוֹתָם וַיָּמֻתוּ לִפְנֵי ה' "

ניתן אם-כך להסיק שחומש במדבר הוא המשכם של חומש שמות ושל חומש ויקרא בו-זמנית.

את חומש במדבר אנו מציעים לבחון בשלושה צירים מקבילים:

ציר הזמן, ציר המקום, והציר התוכני. 

אנו ממליצים להיעזר בשרטוט הסכמתי של החומש [שימו לב העלנו שרטוט מעודכן] 
· ציר הזמן 
מבחינת ציר הזמן: אנו מציעים ללכת על פי שיטתו של רמב"ן לחומש במדבר (לדוגמא בפירושו לבמדבר ט, א; שם טו, לב על תארוך סיפור המקושש; שם טז, א על סיפור קרח) ורואים את פרקים א-יח כמתרחשים בשנה השנייה לצאת בני ישראל ממצרים, ואת פרקים כ-לו כמתרחשים בשנה הארבעים לצאתם ממצרים. 
ראיות לכך:
במדבר א, א: "וַיְדַבֵּר ה' אֶל מֹשֶׁה בְּמִדְבַּר סִינַי בְּאֹהֶל מוֹעֵד בְּאֶחָד לַחֹדֶשׁ הַשֵּׁנִי בַּשָּׁנָה הַשֵּׁנִית לְצֵאתָם מֵאֶרֶץ מִצְרַיִם"

במדבר י, יא-יב: "וַיְהִי בַּשָּׁנָה הַשֵּׁנִית בַּחֹדֶשׁ הַשֵּׁנִי בְּעֶשְׂרִים בַּחֹדֶשׁ נַעֲלָה הֶעָנָן מֵעַל מִשְׁכַּן הָעֵדֻת. וַיִּסְעוּ בְנֵי יִשְׂרָאֵל לְמַסְעֵיהֶם מִמִּדְבַּר סִינָי וַיִּשְׁכֹּן הֶעָנָן בְּמִדְבַּר פָּארָן"

תיארוך פרקי קרח [להעמקה]:
"את תיארוך מרד קרח לשנה השנייה לצאתם ממצרים ניתן לבסס על הכתוב בחומש דברים:

וִידַעְתֶּם הַיּוֹם כִּי לֹא אֶת בְּנֵיכֶם אֲשֶׁר לֹא יָדְעוּ וַאֲשֶׁר לֹא רָאוּ אֶת מוּסַרה' אֱלֹהֵיכֶםאֶת גָּדְלוֹ אֶת יָדוֹ הַחֲזָקָה וּזְרֹעוֹ הַנְּטוּיָה. וגו' וַאֲשֶׁר עָשָׂה לְדָתָן וְלַאֲבִירָם בְּנֵי אֱלִיאָב בֶּן רְאוּבֵן אֲשֶׁר פָּצְתָה הָאָרֶץ אֶת פִּיהָ וַתִּבְלָעֵם וְאֶת בָּתֵּיהֶם וְאֶת אָהֳלֵיהֶם וְאֵת כָּל הַיְקוּם אֲשֶׁר בְּרַגְלֵיהֶם בְּקֶרֶב כָּל יִשְׂרָאֵל" (דברים יא, ב-ו)

לפי הכתוב בדברים שומעי לקחו של נאום משה, שחיו בשנת הארבעים, לא ראו את הנס שהתרחש במרד קרח. 
בפרק כ, א: "וַיָּבֹאוּ בְנֵי יִשְׂרָאֵל כָּל הָעֵדָה מִדְבַּר צִן בַּחֹדֶשׁ הָרִאשׁוֹן וַיֵּשֶׁב הָעָם בְּקָדֵשׁ וַתָּמָת שָׁם מִרְיָם וַתִּקָּבֵר שָׁם"-סיפור מותה של מרים, ובהמשך – סיפור מותו של אהרן, שם כב-כו: "וַיִּסְעוּ מִקָּדֵשׁ וַיָּבֹאוּ בְנֵי יִשְׂרָאֵל כָּל הָעֵדָה הֹר הָהָר. וַיֹּאמֶר ה' אֶל מֹשֶׁה וְאֶל אַהֲרֹן בְּהֹר הָהָר עַל גְּבוּל אֶרֶץ אֱדוֹם לֵאמֹר. יֵאָסֵף אַהֲרֹן אֶל עַמָּיו כִּי לֹא יָבֹא אֶל הָאָרֶץ אֲשֶׁר נָתַתִּי לִבְנֵי יִשְׂרָאֵל עַל אֲשֶׁר מְרִיתֶם אֶת פִּי לְמֵי מְרִיבָה [...] וְהַפְשֵׁט אֶת אַהֲרֹן אֶת בְּגָדָיו וְהִלְבַּשְׁתָּם אֶת אֶלְעָזָר בְּנוֹ וְאַהֲרֹן יֵאָסֵף וּמֵת שָׁם".מפרק לג, לח ניתן להסיק שמותו של אהרן התרחש בשנת הארבעים: "וַיַּעַל אַהֲרֹן הַכֹּהֵן אֶל הֹר הָהָר עַל פִּי ה' וַיָּמָת שָׁם בִּשְׁנַת הָאַרְבָּעִים לְצֵאת בְּנֵי יִשְׂרָאֵל מֵאֶרֶץ מִצְרַיִם בַּחֹדֶשׁ הַחֲמִישִׁי בְּאֶחָד לַחֹדֶשׁ". מכאן הסיקו חז"ל שגם מרים נפטרה בשנת הארבעים.

את פרק יט אנו מציעים לראות 'מעל הזמן'. פרשת פרה אדומה נאמרה לישראל כבר למחרת חנוכת המשכן (בבלי גיטין ס ע"א), והייתה ידועה, שהרי הכתוב מתבסס על ידיעתה ("וְכֹה תַעֲשֶׂה לָהֶם לְטַהֲרָם הַזֵּה עֲלֵיהֶם מֵי חַטָּאת וגו' והטהרו" במדבר ח, ז). כאמור בראש פרק כ, מגיעים בני ישראל לקדש שבמדבר צין בחודש הראשון, שעל פי חז"ל הוא החודש הראשון של השנה הארבעים. מרד קרח בפרקים טז-יז (וכפי הנראה קובץ הדינים הקשור אליו בפרק יח) התרחשו על פי שיטת רמב"ן בשנה השנייה (בפירושו לבמדבר טז, א). אנחנו נמצאים אם כן, במקום ייחודי בתורה בין השנה השנייה לבין השנה הארבעים של נדודי ישראל במדבר. בשלושים ושמונה שנים אלו לא היה דיבור ישיר של ה' למשה ובמהלכן מתו יוצאי מצרים.

ציר הזמן של פרקים א-י (העמקה):

הציווי על המפקד בפרק א מתרחש בא' אייר: "וַיְדַבֵּר ה' אֶל מֹשֶׁה בְּמִדְבַּר סִינַי בְּאֹהֶל מוֹעֵד בְּאֶחָד לַחֹדֶשׁ הַשֵּׁנִי בַּשָּׁנָה הַשֵּׁנִית לְצֵאתָם מֵאֶרֶץ מִצְרַיִם לֵאמֹר: שְׂאוּ אֶת רֹאשׁ כָּל עֲדַת בְּנֵי יִשְׂרָאֵל לְמִשְׁפְּחֹתָם לְבֵית אֲבֹתָם בְּמִסְפַּר שֵׁמוֹת כָּל זָכָר לְגֻלְגְּלֹתָם" (במדבר א, א-ב).

חנוכת הנשיאים מתרחשת בשנה השנייה מיד לאחר הקמת המשכן (א' ניסן או ח' ניסן): "וַיְהִי בְּיוֹם כַּלּוֹת מֹשֶׁה לְהָקִים אֶת הַמִּשְׁכָּן וגו'" (במדבר ז, א).

בפרק ט מסופר על חגיגת הפסח הראשונה במדבר שהתרחשה בי"ד ניסן של השנה השנייה: "וַיְדַבֵּר ה' אֶל מֹשֶׁה בְמִדְבַּר סִינַי בַּשָּׁנָה הַשֵּׁנִית לְצֵאתָם מֵאֶרֶץ מִצְרַיִם בַּחֹדֶשׁ הָרִאשׁוֹן וגו' וַיַּעֲשׂוּ אֶת הַפֶּסַח בָּרִאשׁוֹן בְּאַרְבָּעָה עָשָׂר יוֹם לַחֹדֶשׁ בֵּין הָעַרְבַּיִם בְּמִדְבַּר סִינָי כְּכֹל אֲשֶׁר צִוָּה ה' אֶת מֹשֶׁה כֵּן עָשׂוּ בְּנֵי יִשְׂרָאֵל" (במדבר ט, א-ה)

בפרק י מתוארכת עזיבת הר סיני ויציאתם למסע ל-כ' אייר של השנה השנייה: "וַיְהִי בַּשָּׁנָה הַשֵּׁנִית בַּחֹדֶשׁ הַשֵּׁנִי בְּעֶשְׂרִים בַּחֹדֶשׁ נַעֲלָה הֶעָנָן מֵעַל מִשְׁכַּן הָעֵדֻת. וַיִּסְעוּ בְנֵי יִשְׂרָאֵל לְמַסְעֵיהֶם מִמִּדְבַּר סִינָי וַיִּשְׁכֹּן הֶעָנָן בְּמִדְבַּר פָּארָן" (במדבר י, יא-יב)

שתי מסקנות ניתן להסיק מציר הזמן של פרקים א-י:

עשרת הפרקים הראשונים של חומש במדבר מתארים תקופה קצרה למן החודש הראשון ועד החודש השני, אם כי אין הקפדה כרונולוגית מלאה. פרק א פותח בא' של חודש אייר, חוזר לתחילת ניסן, ובסופו חוזר לאייר. התייחסות פרשנית לחריגה הכרונולוגית:

רש"י, במדבר ט, א:
בחדש הראשון-
פרשה שבראש הספר לא נאמרה עד אייר, למדת שאין סדר מוקדם ומאוחר בתורה. ולמה לא פתח בזו? מפני שהוא גנותן של ישראל, שכל ארבעים שנה שהיו ישראל במדבר לא הקריבו אלא פסח זה בלבד.

רמב"ן, במדבר ט,א:
בשנה השנית לצאתם מארץ מצרים בחדש הראשון-
מכאן אמרו חכמים: אין מוקדם ומאוחר בתורה. וטעם האיחור הזה היה, כי כאשר בא הספר הזה הרביעי להזכיר המצוות שנצטוו ישראל במדבר סיני לשעתם, רצה להשלים עניין אוהל מועד ותיקונו כל ימי המדבר. והזכיר תחילה הדגלים ומקום האוהל ומעמד משרתיו ותיקון המשמרות למשאו לכל עבודת האוהל והזכיר קורבנות הנשיאים שהביאו העגלות אשר יישאו אותו בהן כל עת היותם במדבר, והשלים קורבנותם בחנוכת המזבח שהיו מאחד בניסן או (שקודם) [שאחר] לכן, ואחר כך שב להזכיר אזהרה שהזהיר אותם שלא ישכחו מצוות הפסח.
בסך הכל שהו בני ישראל למרגלות הר סיני שנה פחות עשרה ימים, למן א' סיון של השנה הראשונה לצאתם ממצרים –"בַּחֹדֶשׁ הַשְּׁלִישִׁי לְצֵאת בְּנֵי יִשְׂרָאֵל מֵאֶרֶץ מִצְרָיִם בַּיּוֹם הַזֶּה בָּאוּ מִדְבַּר סִינָי" (שמות יט, א) ועד כ' אייר של השנה השנייה. המרחק בין ארץ ישראל להר סיני היה כאחד עשר ימי הליכה: "אַחַד עָשָׂר יוֹם מֵחֹרֵב דֶּרֶךְ הַר שֵׂעִיר עַד קָדֵשׁ בַּרְנֵעַ" (דברים א, ב). יוצא אם כך שבא' סיון של השנה השנייה היו אמורים להגיע לקדש ברנע, על גבול ארץ ישראל. יש כאן תכנון מאד מדויק - כשם שבא' סיון הגיעו להר סיני בכדי לקבל את התורה כך היו אמורים ישראל להגיע בא' סיון של השנה השנייה לגבולה של ארץ ישראל, בכדי להשלים את מטרת יציאתם ממצרים.
· ציר המקום 

מבחינת ציר המקום:
בפרקים א-י בני ישראל חונים למרגלות הר סיני. 
בפרקים יא-יח בני ישראל במהלך מסעותיהם בשנה השנייה. 
בפרקים כ-כאבני ישראל במהלך מסעותיהם בשנה הארבעים
ומפרק כב ואילך בני ישראל חונים בערבות מואב.

ראיות לכך:
פרק א, א:"וַיְדַבֵּר ה' אֶל מֹשֶׁה בְּמִדְבַּר סִינַי בְּאֹהֶל מוֹעֵד"

פרק י, יב: "וַיִּסְעוּ בְנֵי יִשְׂרָאֵל לְמַסְעֵיהֶם מִמִּדְבַּר סִינָי"

פרק כ, א-כב: "וַיָּבֹאוּ בְנֵי יִשְׂרָאֵל כָּל הָעֵדָה מִדְבַּר צִן בַּחֹדֶשׁ הָרִאשׁוֹן וַיֵּשֶׁב הָעָם בְּקָדֵשׁ [...] וַיִּסְעוּ מִקָּדֵשׁ וַיָּבֹאוּ בְנֵי יִשְׂרָאֵל כָּל הָעֵדָה הֹר הָהָר"

פרק כא, ד: "וַיִּסְעוּ מֵהֹר הָהָר דֶּרֶךְ יַם סוּף לִסְבֹב אֶת אֶרֶץ אֱדוֹם וַתִּקְצַר נֶפֶשׁ הָעָם בַּדָּרֶךְ"

פרק כב, א: "וַיִּסְעוּ בְּנֵי יִשְׂרָאֵל וַיַּחֲנוּ בְּעַרְבוֹת מוֹאָב מֵעֵבֶר לְיַרְדֵּן יְרֵחוֹ"

פרק כה, א: "וַיֵּשֶׁב יִשְׂרָאֵל בַּשִּׁטִּים וַיָּחֶל הָעָם לִזְנוֹת אֶל בְּנוֹת מוֹאָב"

פרק לב, א: "וּמִקְנֶה רַב הָיָה לִבְנֵי רְאוּבֵן וְלִבְנֵי גָד עָצוּם מְאֹד וַיִּרְאוּ אֶת אֶרֶץ יַעְזֵר וְאֶת אֶרֶץ גִּלְעָד וְהִנֵּה הַמָּקוֹם מְקוֹם מִקְנֶה"

פרק לג, מט-נ: "וַיַּחֲנוּ עַל הַיַּרְדֵּן מִבֵּית הַיְשִׁמֹת עַד אָבֵל הַשִּׁטִּים בְּעַרְבֹת מוֹאָב. וַיְדַבֵּר ה' אֶל מֹשֶׁה בְּעַרְבֹת מוֹאָב עַל יַרְדֵּן יְרֵח וֹלֵאמֹר"

· ציר תכני [יש לדעת שתי דוגמאות מתוך חמשת הדוגמאות המוצגות] 
אנו מציעים לחלק את הפרקים שבספר על פי צירי הזמן והמקום באופן הבא:
פרקים א-י: בני ישראל חונים למרגלות הר סיני, בחודשים ניסן ואייר של השנה השנייה

פרקים יא-יח: מסעות בני ישראל למן כ' אייר במהלך השנה השנייה

פרק יט: מנותק לכאורה מכל הקשר של זמן ומקום

פרקים כ-כא: מסעות בני ישראל בשנה הארבעים

פרקים כב-לו: בני ישראל חונים בערבות מואב בשנה הארבעים

באופן כזה נוצר מבנה כיאסטי של הספר. בתחילתו ובסופו בני ישראל חונים. לאחר-מכן ולפני-כן הם נוסעים, ובמרכז הספר פרק יט.

לאורך כל חלקי הספר ישנה הלימה בין התוכן העולה מן הכתובים לבין צירי הזמן והמקום (כפי שנראה בהמשך באופן מפורט ביחידות ההוראה), בין שמדובר באירועים בין שמדובר בציווים. כדאי לשים לב לתופעה שסיפורי התלונה מרוכזים בחלקים בהם בני ישראל היו בשעת מסעם, בשעת נסיעתם, בין שמדובר בשנה השנייה בין שמדובר בשנת הארבעים. מה שלמדנו שאי יציבות במקום קשורה לאי יציבות פנימית במחנה ישראל.

לדוגמא (צריך לדעת שתי דוגמאות של הלימה בין התוכן לציר הזמן והמקום):

בפרקים א-יישנם אירועים הקשורים להכנות למסע(כמו הפניה לחובב בפרק י) לצד ציוויים שונים הקשורים להכנות למסע (מפקד, סידור המחנה והוצאת הטמאים). ציווים נוספים קשורים אף הם להתרוממות הרוח ששרתה על מחנה ישראל באותם ימים (פרשת הנזיר, המבטאת את רצונו של האדם מישראל להתקדש, ברכת הכהנים– ראו בהרחבה בפירוש הספורנו לפרק ט, א).


(2) בפרקים יא-יח ישנם אירועים המבטאים את המשברים שהיו כרוכים בעזיבת הר סיני (המתאוננים, המתאווים,  דברי מרים על משה רבנו, חטא המרגלים ופרשת קרח) לצד ציווים העוסקים בתיקון המשברים (מנחת נסכים וחלה, פרשת הציצית, מתנות כהונה ועוד– על פי רמב"ן במדבר טו, ב; ר"ע ספורנו, שם, כ; רש"ר הירש, שם, לז).


(3) בפרק יט, הנמצא כאמור 'מעל הזמן' במעבר שבין השנה השנייה לשנת הארבעים ישנו ציווי העוסק בהיטהרות מטומאת המת (פרשת פרה אדומה).  וניתן לראות בו התייחסות של התורה לשלושים ושמונה השנים בהן מתו יוצאי מצרים ופסק הדיבור ממשה רבנו – במקום לתאר את סיפור הסתלקותו של דור יוצאי מצרים מלמדת אותנו התורה כיצד מיטהרים מהטומאה הכרוכה במוות.

(4) בפרקים כ-כא מתוארים אירועים הקשורים למסע בשנה הארבעים. גם כאן ישנם משברים הקשורים למסע (התלונה במי מריבה בפרק כ, לאחר שמתה מרים ופסקה הבאר, ותלונת הלחם הקלוקל בפרק כא), לצד זה רואים שמדובר בדור אחר, שעומד לכבוש את הארץ ומתחיל את הכיבוש. גם סיפור התלונה בפרק כא הכולל גם תשובה של העם, משקף את השינוי שהתחולל בתוך ישראל לקראת הכניסה לארץ.


(5) בפרקים כב-לו חונים בני ישראל בערבות מואב וכובשים חלק מעבר הירדן המזרחי. פחדם של אומות העולם מעוצמתו של מחנה ישראל משתקף בפרשת בלק, יהושע ממונה למנהיגם של ישראל ובני ישראל יוצאים למלחמה במדיינים. יש גילויים של תיקון ומפנה חיובי (בקשת בנות צלפחד בפרק כז, נכונות גד וראובן להיות חלוצים במלחמה בפרק לב). מאידך המפגש עם התרבות המואבית, השוכנת על גבול הארץ יוצר משבר (בעל פעור). הציוויים בפרקים הללו מבטאים את ההכנות לכניסה לארץ (גבולות הארץ, ערי לווים, ערי מקלט).

